2.1. Iga isik võib avaldada soovi astuda Kaitseliidu liikmeks.  2.2. Kaitseliidu liikmeks astuja pöördub elukohajärgse allüksuse juhatuse poole, mille personalitöö eest vastutav isik selgitab Kaitseliitu astumise korda ja väljastab vajalikud dokumendivormid.  2.3.  Pöördumisel malevasse suunab maleva personalispetsialist sooviavaldaja allüksuse juhatuse poole.  2.4. Liikmeks astuja täidab sooviavalduse (Lisa 1), mis sisaldab järgmisi andmeid:  2.4.1. soovi astuda Kaitseliidu liikmeks:  2.4.1.1. noorliikmena (vähemalt 15-aastane isik)  2.4.1.2. tegevliikmena (vähemalt 17-aastane isik)  2.4.1.3. toetajaliikmena (vähemalt 17-aastane isik)  2.4.2. isiku kinnitust, et ta vastab kaitseliidu seaduses toodud nõuetele;  2.4.3. isiku kinnitust, et  ta Kaitseliidu liikmena kohustub täitma kõiki kaitseliidu seadusest ja põhikirjast tulenevaid kohustusi kõige sellest kaasnevaga;  2.4.4. sooviavaldaja kontaktandmeid: postiaadress, elukoha aadress (kui erineb postiaadressist), e-posti aadress, telefon;  2.4.5. Info varasema kuulumise kohta Noorte Kotkaste või Kodutütarde organisatsiooni (ringkond/malev, kuhu kuuluti ning aastad, mil organisatsiooni kuuluti).  2.5. Sooviavaldusele lisatakse alljärgnevad dokumendid:  2.5.1. isikut  tõendava dokumendi koopia;  2.5.2. vabas vormis elulookirjeldus;  2.5.3. omandatud hariduse ja/või akadeemilist kraadi tõendava dokumendi koopia;  2.5.4. teenistust kaitseväes kinnitava dokumendi koopia (olemasolul);  2.5.5. viimasena saadud auastme käskkirja/tunnistuse koopia (olemasolul);  2.5.6. tervisetõend vastavalt kehtestatud nõuetele;  2.5.7. 3 passipilti suuruses 4 x 5 cm;  2.5.8. tegev- ja toetajaliikmeks astumisel võetakse sooviavaldusele kahe KL tegevliikmest  (staažiga üle ühe aasta) soovitaja allkirjad.  2.6. Sooviavaldus koos nõutud dokumentidega esitatakse allüksuse juhatusele (tegev- ja noorliikmed) või malevapealikule (toetajaliikmed).  2.7. Tegev- ja noorliikme võtab vastu allüksuse juhatus, toetajaliikme võtab vastu maleva juhatus. Naiskodukaitse toetajaliikme võtab vastu jaoskonna juhatus. Vastav juhatus arutab kandidaadi sooviavaldust (soovitavalt kandidaadi osavõtul) kolme kuu jooksul.  2.8. Kui otsus on negatiivne, tagastab maleva  personalispetsialist kõik dokumendid koos kirjaliku teatisega mittevastuvõtmise kohta posti teel tähitult sooviavalduse esitanud isikule.  2.9. Kui otsus on positiivne, vormistatakse liikmeks vastuvõtmise otsus (vt otsuse väljavõtte näidist lisa 6) ning edastatakse see koos sooviavalduse ja lisatud dokumentidega malevapealikule.  2.10. Maleva personalispetsialist registreerib sooviavalduse dokumendiregistris ja tellib Karistusregistrist isiku kohta väljavõtte.  2.11. Malevapealik kinnitab allüksuse  juhatuse (tegev- või noorliikme puhul) või maleva juhatuse (toetajaliikme puhul) otsuse sooviavaldaja vastuvõtmiseks käskkirjaga, kusjuures liikmestaatus tuleb ära märkida ka käskkirjas. Otsus jõustub käskkirja väljaandmisel (vt käskkirja näidist lisa 3 ja 3a).  2.12. Kaitseliidu liikmeks vastuvõtmist takistavate asjaolude ilmnemisel tagastatakse sooviavaldaja dokumendid viie päeva jooksul allüksuse juhatusele uue otsuse tegemiseks.  2.13. Vastuvõetud kaitseliitlase kohta avatakse teenistustoimik, mis  võetakse arvele kaitseliitlaste teenistustoimikute registris.